Langkawi

Langkawi on saari, joka sijaitsee Malesian luoteisnurkassa, Thaimaan rajan tuntumassa. Langkawi on tunnettu lomasaari, jonka infrastruktuuri on rakentunut pitkälti turismin palveluun. Saarella asuu noin 65 000 ihmistä. Tarkalleen ottaen Langkawi tarkoittaa kymmenien saarten ryhmää, jonka pääsaari on Pulau Langkawi. Langkawi on verovapaata aluetta. Tuliaiset, vaatteet, alkoholi ja savukkeet ovat tästä syystä Malesian mannerosia halvempia. == Ymmärrä == Langkawin pääsaari Pulau Langkawi on nimenomaan turistisaari, jossa on kuitenkin vahva aasialainen perintö. Saaren rannat ovat hienoja, mutta eivät kuitenkaan puhtaudessaan ja veden kirkkaudessaan vastaa monia muita seudun kohteita. Saaren pääkaupunki on Kuah, mutta varsinainen ranta- ja yöelämä on keskittynyt saaren länsirannalla olevalle Pantai Cenangille. Ympäri saaren on myös kalliita resort-alueita, joihin on kuljettava autolla tai skootterilla. Saari ei ole kooltaan kovin iso, joten esimerkiksi skootterilla pystyy yhdessä päivässä kiertämään koko Langkawin. Vaikka saari elää käytännössä kokonaan turismilla, jo muutaman sadan metrin päässä turistikeskuksista löytää paikallisten tienvarsiravintoloita ja voi nähdä vakituisten asukkaiden arkielämää. Saari on kuitenkin länsimaisten turistien suosiossa, ja myös suomalaiset ovat löytäneet sen. Erityisiä nähtävyyksiä saarella ei ole kovinkaan paljon, vaan pääpaino rantaelämässä. Tunnetuin nähtävyys lienee kaapelihissi, jolla voi nousta noin 700 metrin korkeuteen katselemaan maisemia. Turisteille on tarjolla myös erilaisia veneretkiä, krokotiilifarmia ja tyypillisiä rantahuveja, kuten vesiskootterin vuokrausta. Hienoimmilla rannoilla on suljettuja resort-alueita. Vaikka monissa paikallisissa esitteissä näitä rantoja mainostetaan suurelle yleisölle, skootteriretki kaukaiselle rannalle voi päättyä turvamiehen yritykseen häätää sinut pois. Malesiassa kuitenkin kaikki rannat ovat lain mukaan avoinna kaikille mutta tietyt hotellit on rakennettu niin että ei pääse rannalle kulkematta hotellin läpi ja näin voivat estää läpikulkua. Jos saavut mereltä sinulla on kuitenkin aina periaatteessa oikeus käydä rannalla. Hintatasoltaan Langkawi on piirun verran muita lähialueita kalliimpaa. Verovapauden myötä tuliaiset, alkoholi ja savukkeet ovat muuta maata halvempia, mutta hotelleista ja ravintolaillallisista joutuu pääkohteissa maksamaan enemmän. Langkawilla käytetään Malesian rahayksikköä eli ringgittiä (RM). === Ilmasto === Langkawin ilmasto on trooppisen kuuma, eli lämpötila harvoin putoaa alle 25 celsiusasteen. Kuiva kausi kestää joulukuusta maaliskuulle, sen sijaan loppukeväästä syksyyn oleva aika on sadekautta. == Kaupungit == Kuah. Kuah on saaren pääkaupunki, jossa sijaitsee satama. == Muut kohteet == Pantai Cenang. Cenang-ranta on Langkawin pääturistialue. Sen varrella sijaitsee valtaosa hotelleista ja palveluista. Pantai Tengah. Tengah-ranta on hivenen hiljaisempi ranta Cenangin eteläpuolella. Käytännössä molempien rantojen ympärille noussut infrastruktuuri kytkeytyy kiinni toisiinsa. Pantai Kok. Kok-ranta sijoittuu edellisistä rannoista hieman pohjoiseen, ja sinne on noussut hintavien resort-hotellien keskittymä. Paikka on lähellä saaren kaapelivaunuasemaa. Black Sand beach. Osin tummasta hiekasta muodostunut uimaranta ja siihen kytkeytyvä kyläalue sijaitsevat saaren pohjoispäädyssä. Tanjung Rhu. Varakkaiden resorttien pieni alue aivan saaren pohjoiskärjessä. Panorama Langkawi/Langkawi Cable Car [1] Kaapelihissi vie 700 metrin korkeuteen vuorelle, josta voi katsella maisemia tai kävellä ison notkon yli rakennettua SkyBridgeä. Ylhäällä on useita tasoja, joista voi valokuvata saarta eri kulmista. Lähtöaseman yhteyteen on rakennettu pieni kauppakeskusalue, jossa myydään turistirihkamaa. Hissi erittäin ruuhkainen sesonkiaikaan, jolloin omaa paikkaa hississä voi joutua odottamaan jopa tunnin. Payar Island Marine Park. Payar Island on noin tunnin merimatkan päässä oleva pieni saari, jolla voi snorklata ja sukeltaa. Paikka ei vastaa laadultaan monia muita aasialaisia snorklauspaikkoja, mutta pienen kokonsa ja matalan rantansa ansioista voi soveltua esimerkiksi lapsiperheiden päiväretkeksi. Matkoja saarelle myyvät lähes kaikki kojut saarella. Payarilla voi valita paikakseen joko kelluvan buffet-pöydällä varustetun lautan tai rantapaikan. Lautta maksaa noin 300RM, rantapaikka 150RM, molemmat sisältävät merimatkan ja lounaan. Huom: Vaikka kaloja on yhä paljon nähtävissä, vilkas turismi on tappanut valtaosan koralleista; ekologisen matkaajan kannattaa harkita kahdesti ennen lähtöä tälle saarelle. == Tule == Langkawi sijaitsee noin 30 kilometrin päässä Malesian rannikosta. Saarelle saavutaan joku lentäen tai lautalla. === Lentokoneella === Matkaajia palvelee Langkawin kansainvälinen lentoasema (IATA: LGK, ICAO: WMKL), joka sijaitsee muutaman kilometrin päässä Pantai Cenangista. Eniten yhteyksiä on Kuala Lumpuriin, Penangiin ja Singaporeen. Kentälle operoi säännöllisesti noin kuusi aasialaisyhtiötä, ja lisäksi sinne laskeutuu charter-koneita. === Laivalla === Langkawi ferry [2] operoi päivittäin saarelle etelästä Penangista sekä idästä mantereelta Kuala Perliksestä, Kuala Kedahista ja Satunista. Alukset saapuvat Kuahin kaupungin satamaan. == Liiku == Langkawilla on vasemmanpuoleinen liikenne. Julkinen liikenne on olematonta. Paikasta toiseen liikkuminen vaatii joko taksimatkaa tai auton tai skootterin vuokraamista. Pantai Cenangin rantakadun pystyy helposti kävelemään päästä päähän, mutta toisiin kyliin tai kohteisiin siirtyminen vaatii kulkupeliä. Taksihinnat ovat listahintoja eli autoissa ei ole mittareita. Voit kysyä heti kun nouset autoon paljonko maksaa. Lentokentällä, lauttaterminaalissa ja monessa muussakin paikassa on virallinen taksikoju. Tiskillä kerrotaan matkan määränpää, maksetaan matka etukäteen ja myyjä osoittaa oikean taksin. Skoottereita on tarjolla vuokralle laajasti, ja niillä ajelevat länsimaiset turistit ovat arkinen näky. Päivävuokrat vaihtelevat pienistä skoottereista (n. 25RM) aina ilmastoituun autoon (n. 150RM). Bensa-asemia on sopivien välimatkojen päässä toisistaan, mutta etenkin skootterilla liikuttaessa bensiinin kulutusta on syytä tarkkailla kauempana asutuksesta. Bensiini on halpaa. Liikenteessä on syytä olla varovainen, vaikka Langkawi ei olekaan niin ruuhkainen kuin monet muut turistikohteet. Varsinkin öisin saattaa teillä liikkua tai nukkua eläimiä. == Puhu == Turistikohteissa puhutaan englantia ja tarjolla on englanninkielisiä hinnastoja ja ruokalistoja. Sisämaan pienemmissä kylissä kielen osaaminen on puutteellisempaa. Moni saa kuitenkin elantonsa turismista, joten yhteinen kieli yleensä löytyy aina vähintäänkin elekielellä. == Syö == == Juo == Koska Malesia on muslimimaa, alkoholia ei yleensä tarjoilla muualla kuin turistiravintoloissa. Kiinalaisten ravintoloissa saa yleensä olutta. Jos tilaat jossakin punaviiniä niin älä ylläty jos se tarjoillaan jääkylmänä ja pöytään ilmestyy skumppasyylari pullolle. Viinitietoisuus paikallisten keskuudessa on olematonta. == Pysy turvassa == Langkawi on turvallinen saari pienen kokonsa ja kehittyneen turisminsa ansiosta. Omista tavaroistaan kannattaa kuitenkin pitää huolta taskuvarkaiden varalta. Liikenne on aasialaiseen tapaan sekava, muttei niin vaarallinen kuin monissa isommissa kaupungeissa. Muista aina tarkkailla liikennettä ennen kadun ylittämistä. Malesian rannikkon merialueilla on paljon meduusoja. Ne saattavat aiheuttaa vaarallisia pistoja, varsinkaan kun eläimiä ei kunnolla erota vedestä. Uidessa kannattaa harkita esimerkiksi kokopeittävän uimapuvun käyttöä. Rantavahteja ei oikeastaan ole, joten syrjäisillä rannoilla mereen ei kannata mennä yksin ellei ole varma omasta turvallisuudestaan.